**Nu te lupta cu bunul Dumnezeu!**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu te lupta cu bunul Dumnezeu -

El are pentru tine doar iubire!

Orice e-n viața ta nenorocire

Nu-i de la El, ci doar de la cel rău.

Iar dacă Domnu-ngăduie dureri

Și viața îți e mult prea încercată,

Să știi că e acolo, sus, un Tată

Ce Fiul Și-a jertfit ca tu să speri!

Căci nu e dragoste mai mare-n lume

Ca scumpa-i viață cineva să-și dea

Pentru-ai săi prieteni; iar când ”cineva”

E Cel ce-a biruit cu-al Său Sfânt Nume,

Nu poți să te mai lupți, ești copleșit!

Smerește-te și cere-ți mult iertare,

Oricât de rău păcat, oricât de mare,

Crezi tu că-n fața Lui ai săvârșit.

N-ai tu păcat sau sumă de păcate

Să poți acoperi iubirea-I sfântă,

Așa că nu te lua cu El la trântă

Când El în Ceruri vrea să-ți facă parte!

Isus Hristos ți-a dat făgăduința

Cu El că tu vei fi în veșnicie,

Cum orișicine și-ar dori să fie.

Un singur lucru ți-e cerut: credința!